Diari Oficial de la Generalitat Valenciana


Sumari del DOGV 5869, del 14-10-2008 (2008/11567)

Notificació a Vicente Procaccianti Sánchez de la resolució dictada pel director general d'Indústria i Innovació, de 31 de juliol de 2008, en relació amb el recurs d'alçada RECURS/2005/47/IND.
-----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5869

Data del DOGV
:   14-10-2008

Secció del DOGV
:   V. ANUNCIS - C) ALTRES ASSUMPTES

Número del document
:   2008/11816


Data del document
:   30-09-2008

Organisme emissor
:   Conselleria d'Indústria, Comerç i Innovació

Tipus de document
:   Edicte

Notificació a Vicente Procaccianti Sánchez de la resolució dictada pel director general d'Indústria i Innovació, de 31 de juliol de 2008, en relació amb el recurs d'alçada RECURS/2005/47/IND. [2008/11043]  
Atés que s'ha intentat, de manera infructuosa, la notificació de resolució en l'últim domicili conegut de l'interessat esmentat més amunt, de conformitat amb el que s'ha disposat en l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es publica la resolució del recurs que a continuació es transcriu, de la Direcció General d'Indústria i Innovació, de 31 de juliol de 2008, en relació amb el recurs d'alçada interposat per Alfonso Calero del Castillo, en representació d'Aigües Municipalitzades d'Alacant, Empresa Mixta, contra la resolució del director territorial de la Conselleria a Alacant, per la qual s'acorda que aniran a càrrec d'Aigües Municipalitzades d'Alacant, Empresa Mixta, les despeses de connexió de l'obra destinada a l'habitatge situat al c/ Selenio, núm. 6, partida Moralet, d'Alacant.  
«VC/ac (NR I-47/05)  
Vist el recurs d'alçada interposat per Alfonso Calero del Castillo, en representació d'Aigües Municipalitzades d'Alacant, Empresa Mixta, contra la resolució del director territorial a Alacant de la conselleria amb competències en matèria d'indústria, de 15 de juny de 2004, per la qual s'acorda que aniran a càrrec d'Aigües Municipalitzades d'Alacant, Empresa Mixta, les despeses de connexió de l'obra destinada a l'habitatge situat al c/Selenio, núm. 6, partida Moralet, d'Alacant, sol·licitada per Vicente Procaccianti Sánchez (JUDSEG/2003/19).  
Antecedents de fet  
Primer. Amb data 30 de maig de 2003, Vicente Procaccianti Sánchez interposa reclamació contra Aigües Municipalitzades d'Alacant, Empresa Mixta, en què sol·licita la devolució de la quantitat de 21.185,86 euros corresponent a la suma de l'import de les factures núms. 5566861285, 0498460892, 93057068031 i 2002KF0006858, de canalització d'aigua a l'habitatge unifamiliar situat al c/ Selenio, núm. 6, partida Moralet, d'Alacant.  
Per a més claredat, és procedent descriure les factures i els conceptes de cobrament sobre les quals versen:  
- Factura núm. 8350597393, expedida per Aigües Municipalitzades d'Alacant, Empresa, Mixta, en data 3 d'abril de 2002, en concepte d'"aportació San Vicente Alto", per import de 220,38 euros.  
- Factura núm. 9974251363, expedida per Aigües Municipalitzades d'Alacant, Empresa, Mixta, en data 3 d'abril de 2002, en concepte de "connexió de 15 mm prov. per a obres (post serà definitiva) prenent del 100 F a canalitzar amb emplaçament de comptador de 13 mm, per donar servici a un habitatge unifamiliar al c/ Selenio, 6 - Partida Moralet", per import de 367,67 euros.  
- Factura núm. 13839858937, expedida per Aigües Municipalitzades d'Alacant, Empresa Mixta, en data 3 d'abril de 2002, en concepte de "canalització de 100 f als c/ Bleda i Selenio des del 60 u del c/ Mármol fins a la parcel·la núm. 6 del c/ Selenio - Partida Moralet Alacant", per import de 20.490,96 euros.  
- Factura núm. 2002KF0006858, expedida per Comagua, Comercial de Aguas, SA en data 3 d'abril de 2002, en concepte de "venda comptador, despeses servici (alta nova)", per import de 106,85 euros.   
Segon. L'indicat escrit de reclamació es va traslladar a Aigües Municipalitzades d'Alacant, Empresa Mixta, i va ser contestat en data 23 de juliol de 2003.   
Tercer. Traslladada la contestació en data 15 de desembre de 2003 al reclamant, este no hi va efectuar al·legacions.  
Quart. Amb data 1 de setembre de 2003 es traslladaren les actuacions a l'Ajuntament d'Alacant, perquè en el termini de deu dies al·legara el que considerara convenient, sense que fins a hui hi haja comparegut.  
Cinqué. Amb data 15 de juny de 2004, va ser dictada resolució del director territorial a Alacant de la conselleria amb competències en matèria d'indústria, per la qual s'acordà que aniran a compte i càrrec d'Aigües Municipalitzades d'Alacant, Empresa Mixta, les despeses de connexió de l'obra destinada a l'habitatge situat al c/ Selenio, núm. 6, partida Moralet, d'Alacant, sol·licitada per Vicente Procaccianti Sánchez. En l'esmentada resolució s'assenyala que, de conformitat amb el que disposen l'article 1.1.1 de l'Ordre de 9 de desembre de 1975 i la seua correcció d'errades de 12 de febrer de 1976, que determina el que s'ha d'entendre per connexió, únicament la factura núm. 7519998670 correspon a despeses de connexió i que la sol·licitud de devolució de l'import pagat per Vicente Procaccianti Sánchez a Aigües Municipalitzades d'Alacant, Empresa Mixta, recau en l'esfera jurisdiccional.  
Sisé. Amb data 6 de juliol de 2004, Alfonso Calero del Castillo, en representació d'Aigües Municipalitzades d'Alacant, Empresa Mixta, es va interposar recurs d'alçada contra l'esmentada resolució del director Territorial a Alacant de la Conselleria amb competències en matèria d'Indústria, de 15 de juny de 2004, d'acord amb les següents al·legacions:  
1. Que el Servei Territorial d'Alacant és manifestament incompetent per a dictar la resolució objecte de recurs, atés que l'Ordre de 9 de desembre de 1975 regula exclusivament les instal·lacions interiors de subministrament d'aigua, per la qual cosa la resolució és nul·la de ple dret.  
2. Que allò que reclama el Sr. Procaccianti Sánchez no té res a veure amb les despeses de connexió d'aigua, tal com es definix en l'Ordre de 9 de desembre de 1975, i que hi ha un evident error d'interpretació de l'esmentada norma, que fixa condicions tècniques, per la qual cosa les discrepàncies que al·ludix l'apartat 4t de la indicada ordre ministerial es referixen exclusivament a les del tipus tècnic regulades per esta, i no és d'aplicació a drets subjectius de contingut econòmic derivats de les instal·lacions interiors d'aigua, que són de la competència exclusiva de les corporacions locals, a través del corresponent reglament.  
3. Que l'Ordre Ministerial de 9 de desembre de 1975 no hi és d'aplicació, ja que es tracta d'una norma preconstitucional dictada per l'Estat que afecta l'exclusiva competència de la Comunitat Valenciana.  
4. Que la Llei 6/1998, de 13 d'abril, sobre el Règim del Sòl i Valoracions, ha derogat el dret de reintegrament dels costos d'urbanització a càrrec de les empreses subministradores, i ha imposat als propietaris dels terrenys l'obligació de costejar la urbanització, sense cap tipus de repercussió sobre les empreses subministradores, per la qual cosa cap norma autonòmica pot imposar al subministrador el reintegrament de cap quantitat distinta a la regulada en la normativa vigent de cada servici, el reglament municipal, ja que l'extensió de xarxa constituïx un cost urbanístic que ha d'assumir, íntegrament, el propietari del sòl. Així mateix, la normativa vigent en matèria d'urbanisme, que regula la instal·lació de conduccions de proveïment d'aigua potable remet al reglament municipal de prestació del servici, que serà la normativa aplicable, en no resultar d'aplicació l'Ordre del Ministeri d'Indústria de 9 de desembre de 1975 i no haver-hi normativa aplicable quant a les connexions a la Comunitat Valenciana.  
Seté. L'indicat recurs d'alçada es va traslladar al reclamant, Sr. Vicente Procaccianti Sánchez, i a l'Ajuntament d'Alacant, els quals no hi efectuaren al·legacions.  
Fonaments de dret  
Primer. L'Ordre del Ministeri d'Indústria de 9 de desembre de 1975, per la qual s'aproven les normes bàsiques per a les instal·lacions interiors de subministrament d'aigua i la seua correcció d'errades de 12 de febrer de 1976, que ha sigut derogada pel Reial Decret 314/2006, de 17 de març, pel qual s'aprova el Codi Tècnic de l'Edificació, en la seua norma 1.1.1 establia que "la connexió en les claus de maniobra anirà a càrrec del subministrador". Esta ordre és aplicable a l'expedient objecte de la resolució impugnada, ja que així ho manté una reiterada doctrina jurisprudencial del Tribunal Suprem, com són les sentències del Tribunal Suprem, sala 3ª, secció 3ª, de data 30 d'abril de 1993, referències al dret 1993/4046 i 1993/4067, que establixen una clara doctrina jurisprudencial, constantment silenciada per la recurrent, i que resol qualsevol dubte, no només sobre la interpretació de l'apartat 1.1.1 de l'esmentada ordre, sinó també del concepte i abast de la connexió. La indicada norma gaudia de prevalença sobre el Reglament de Prestació del Servei de Proveïment i Sanejament d'Aigües d'Alacant basant-se en el principi d'especialitat, reconegut pel Tribunal Suprem, en les esmentades sentències, en les quals assenyala que, per ser un principi general que les normes especials són sempre de preferent rang, en la seua aplicació concreta als casos que s'hi preveuen, no es pot desconéixer la preferent aplicació de les normes bàsiques que per a les instal·lacions interiors de subministrament d'aigües conté l'OM de 9 de desembre de 1975, ni es pot admetre en el nostre ordenament positiu que una norma reglamentadora aprovada per una autoritat municipal, o el ple de l'Ajuntament, i els serveis provincials, puga anar contra disposicions de superior rang jeràrquic, ja que, quant ultrapassen el que establix la superior norma legal, és procedent aplicar-hi el reglament municipal i atenir-se a la norma legal de rang superior. També, este Tribunal ha afirmat que tampoc per la via d'un contracte concessional puga contrariar-se tal criteri clarament definit per la norma estatal aplicable (exemple, Sentència 224/1999, de 15 de març).  
Segon. L'Ordre de 9 de desembre de 1975, en l'article 4 establia que "les discrepàncies entre peticionaris i entitats subministradores amb vista a l'aplicació d'estes normes, seran resoltes per les corresponents delegacions provincials del Ministeri d'Indústria". En virtut del Reial Decret 2.595/1982, de 24 de juliol, l'esmentada competència va ser transferida a la Generalitat Valenciana. En conseqüència, la competència per a resoldre esta discrepància entre el peticionari i la companyia subministradora és indubtable que correspon a la Generalitat Valenciana, que ha assumit les competències que a les delegacions provincials d'Indústria atorgava l'article 4t de la mencionada ordre. Així ho afirma la Sentència del Tribunal Suprem, de 30 d'abril de 1993, i en el mateix sentit es pronuncien les sentències del Tribunal Suprem, d'11 d'octubre de 2001 (Rec. AP-103/2001), i la més recent de 25 de juny de 2007 (Rec. 7045/2004), que afirmen que no hi ha cap indeterminació de les competències municipals i autonòmiques en relació amb la solució de controvèrsies suscitades entre els usuaris del servici i l'entitat subministradora, ja que la competència la té la Generalitat Valenciana.   
Tercer. Establida sobre les bases anteriorment esmentades la competència de la Generalitat Valenciana per a pronunciar-se i resoldre sobre repercussió de costos d'instal·lacions interiors de subministrament d'aigua, és procedent discernir si els conceptes girats en les factures es corresponen amb el de les connexions en el sentit de norma 1.1.1 de l'Ordre Ministerial de 9 de desembre de 1975, és a dir, "canonada que enllaça la instal·lació general interior de l'immoble amb la canonada de la xarxa de distribució".  
Així les coses, es pot confirmar, sens dubte, la resolució impugnada que declara la improcedència del cobrament per connexió, en la quantitat de 367,67 euros, corresponent a la factura núm. 9535225574, de 3 d'abril de 2002, atés que es tracta d'una connexió de les que van expressament a càrrec de l'empresa subministradora concessionària.  
Resolució  
En virtut d'això, esta Direcció General d'Indústria i Innovació resol desestimar el recurs d'alçada interposat per Alfonso Calero del Castillo, en representació d'Aigües Municipalitzades d'Alacant, Empresa Mixta, contra la resolució del director territorial a Alacant de la Conselleria amb competències en matèria d'Indústria, de 15 de juny de 2004, per la qual s'acorda que aniran a càrrec d'Aigües Municipalitzades d'Alacant, Empresa Mixta, les despeses de connexió de l'obra destinada a l'habitatge situat al c/ Selenio, núm. 6, partida Moralet, d'Alacant, sol·licitada per Vicente Procaccianti Sánchez, i confirmar la resolució recorreguda en tots els seus punts.  
La present resolució és definitiva en la via administrativa i contra esta podrà interposar-se, en el termini de dos mesos comptats des de l'endemà de la notificació, recurs contenciós administratiu en el Jutjat Contenciós Administratiu, d'acord amb el que establix l'article 46 de la Llei 29/1998, de 13 de juliol, Reguladora de la Jurisdicció Contenciosa Administrativa.  
València, 31 de juliol de 2008.- El director general d'Indústria i Innovació: Bruno Broseta Dupré.»  
València, 30 de setembre de 2008.- El sotssecretari: Ricardo Bayona Giménez.